CELEX: 32022R0342
Language: sk
Date: 2021-12-21 00:00:00
Title: Delegované nariadenie Komisie (EÚ) 2022/342 z 21. decembra 2021, ktorým sa dopĺňa nariadenie Európskeho parlamentu a Rady (EÚ) 2021/1153, pokiaľ ide o špecifické kritériá výberu a podrobnosti postupu výberu cezhraničných projektov v oblasti energie z obnoviteľných zdrojov

1.3.2022   
               
               
                  SK
               
               
                  Úradný vestník Európskej únie
               
               
                  L 62/1
               
            
         DELEGOVANÉ NARIADENIE KOMISIE (EÚ) 2022/342
         z 21. decembra 2021,
         ktorým sa dopĺňa nariadenie Európskeho parlamentu a Rady (EÚ) 2021/1153, pokiaľ ide o špecifické kritériá výberu a podrobnosti postupu výberu cezhraničných projektov v oblasti energie z obnoviteľných zdrojov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/1153 zo 7. júla 2021, ktorým sa zriaďuje Nástroj na prepájanie Európy a zrušujú sa nariadenia (EÚ) č. 1316/2013 a (EÚ) č. 283/2014 (1), a najmä na jeho článok 7 ods. 2,
         keďže:
         
                     (1)
                  
                  
                     Smernicou Európskeho parlamentu a Rady (EÚ) 2018/2001 (2) sa zaviedol nový záväzný cieľ v oblasti energie z obnoviteľných zdrojov pre Úniu na rok 2030. Podporuje sa ňou tiež využívanie mechanizmov spolupráce ako účinných nástrojov, ktoré prispievajú k dosiahnutiu tohto cieľa.
                  
               
                     (2)
                  
                  
                     Nariadením (EÚ) 2021/1153 sa rozširuje rozsah pôsobnosti nástroja nad rámec transeurópskych sietí o výrobu energie z obnoviteľných zdrojov a zavádza sa nová kategória projektov na financovanie v rámci Nástroja na prepájanie Európy (NPE), a to „cezhraničné projekty v oblasti energie z obnoviteľných zdrojov“.
                  
               
                     (3)
                  
                  
                     Cezhraničné projekty v oblasti energie z obnoviteľných zdrojov by sa mali zameriavať na umožnenie nákladovo efektívneho zavádzania obnoviteľných zdrojov energie v Únii, podporovať dosiahnutie záväzného cieľa Únie v oblasti energie z obnoviteľných zdrojov do roku 2030, ako sa uvádza v smernici (EÚ) 2018/2001, a prispievať k strategickému zavádzaniu inovačných technológií v oblasti obnoviteľných zdrojov energie. Tieto projekty by mali prispieť aj k dekarbonizácii, dokončeniu vnútorného trhu s energiou a zvýšeniu bezpečnosti dodávok prostredníctvom podpory cezhraničnej spolupráce medzi členskými štátmi v oblasti plánovania, rozvoja a využívania obnoviteľných zdrojov energie nákladovo efektívnym spôsobom.
                  
               
                     (4)
                  
                  
                     Aby boli cezhraničné projekty v oblasti energie z obnoviteľných zdrojov oprávnené na financovanie, mali by byť najprv zaradené do zoznamu cezhraničných projektov v oblasti energie z obnoviteľných zdrojov. Oficiálny štatút „cezhraničného projektu v oblasti energie z obnoviteľných zdrojov“ môže priniesť výhody, ako je väčšia viditeľnosť, väčšia istota pre investorov a silnejšia podpora zo strany členských štátov.
                  
               
                     (5)
                  
                  
                     Predkladateľ projektu, ktorého projekt bol vybraný na zaradenie do zoznamu cezhraničných projektov v oblasti energie z obnoviteľných zdrojov, môže takisto požiadať o financovanie podľa nariadenia (EÚ) 2021/1153 na štúdie alebo práce súvisiace s daným projektom.
                  
               
                     (6)
                  
                  
                     Ciele, všeobecné kritériá, ktoré sa majú splniť, a postup, ktorý sa má dodržiavať pri cezhraničných projektoch v oblasti energie z obnoviteľných zdrojov, sú stanovené v časti IV prílohy k nariadeniu (EÚ) 2021/1153. Článkom 7 uvedeného nariadenia sa Komisia splnomocňuje prijať delegovaný akt s cieľom stanoviť špecifické kritériá výberu a podrobnosti postupu výberu cezhraničných projektov, ktoré sa majú zahrnúť do zoznamu cezhraničných projektov v oblasti energie z obnoviteľných zdrojov.
                  
               
                     (7)
                  
                  
                     Na zriadenie cezhraničných projektov v oblasti energie z obnoviteľných zdrojov by mal slúžiť mechanizmus spolupráce. Uvedený mechanizmus môže mať ktorúkoľvek z foriem dohôd o spolupráci stanovených v článkoch 8, 9, 11 a 13 smernice (EÚ) 2018/2001 a možno ho použiť na zriaďovanie cezhraničných projektov medzi dvoma alebo viacerými členskými štátmi alebo medzi jedným alebo viacerými členskými štátmi a jednou alebo viacerými krajinami mimo EÚ. Na splnenie tohto kritéria je dôležité, aby existovali dôkazy o určitom stupni podpory zo strany zúčastnených členských štátov a v prípade potreby aj krajín mimo EÚ. Z tohto dôvodu by sa malo predložiť písomné vyhlásenie vyjadrujúce ochotu podporiť projekt prostredníctvom dohody o spolupráci, ktorú potvrdili zodpovedné inštitúcie vo všetkých zúčastnených členských štátoch a v prípade potreby aj v krajinách mimo EÚ. Na formát vyhlásenia sa nevzťahujú žiadne osobitné obmedzenia.
                  
               
                     (8)
                  
                  
                     Podľa článku 11 nariadenia (EÚ) 2021/1153 sú právne subjekty (vrátane spoločných podnikov) usadené v členskom štáte oprávnené na účasť na programe. Ako také môžu predložiť žiadosť na základe dohody o spolupráci týkajúcu sa spoločného projektu vrátane projektu, ktorý zahŕňa krajinu mimo EÚ, podľa článkov 9 a 11 smernice (EÚ) 2018/2001. V konkrétnom prípade spoločného systému podpory však podľa článku 13 smernice (EÚ) 2018/2001 môže žiadosť predložiť len členský štát. Ak má mechanizmus spolupráce formu samostatného štatistického prenosu podľa článku 8 smernice (EÚ) 2018/2001, nie sú s ním spojené žiadne ďalšie investície, a preto podpora v rámci NPE môže byť potrebná len na štúdie v súlade s článkom 7 ods. 3 nariadenia (EÚ) 2021/1153.
                  
               
                     (9)
                  
                  
                     Podľa časti IV bodu 2 písm. b) a c) prílohy k nariadeniu (EÚ) 2021/1153 by cezhraničné projekty mali poskytovať účinnejšie riešenie využívania obnoviteľných zdrojov energie v porovnaní s projektmi, ktoré vykonáva len jeden zo zúčastnených členských štátov. Aby sa projekt zaradil do zoznamu cezhraničných projektov v oblasti energie z obnoviteľných zdrojov, okrem toho, že sa má vytvoriť prostredníctvom mechanizmu spolupráce, musia sa preukázať aj jeho čisté sociálno-ekonomické prínosy.
                  
               
                     (10)
                  
                  
                     Čisté sociálno-ekonomické prínosy cezhraničného projektu v oblasti energie z obnoviteľných zdrojov by sa mali preukázať prostredníctvom analýzy nákladov a prínosov, ktorá zahŕňa všetky prvky bodu 3 časti IV prílohy k nariadeniu (EÚ) 2021/1153 a ktorú vypracoval predkladateľ projektu. Komisia spolu s týmto delegovaným aktom uverejní metodiku, v ktorej sa stanoví, ako by sa mala vykonať analýza nákladov a prínosov a ako by Komisia mala posúdiť súlad projektu so všeobecnými kritériami (3).
                  
               
                     (11)
                  
                  
                     V časti IV prílohy k nariadeniu (EÚ) 2021/1153 sa stanovujú hlavné kroky postupu výberu projektu, ktorý sa má zaradiť do zoznamu cezhraničných projektov v oblasti energie z obnoviteľných zdrojov. Postup výberu bude zahŕňať: a) prvé hodnotenie Komisie týkajúce sa žiadostí o cezhraničný projekt v oblasti energie z obnoviteľných zdrojov na základe všeobecných kritérií; b) vytvorenie skupiny Komisie pre cezhraničné projekty v oblasti energie z obnoviteľných zdrojov s právomocou prijať návrh zoznamu a monitorovať vykonávanie projektov uvedených v zozname s cieľom zachovať ich štatút; c) súhlas skupiny s návrhom zoznamu; a d) prijatie konečného zoznamu Komisiou a jeho preskúmanie každé 2 roky.
                  
               
                     (12)
                  
                  
                     Komisia by sa pri prijímaní konečného zoznamu cezhraničných projektov v oblasti energie z obnoviteľných zdrojov mala zamerať na zabezpečenie primeranej geografickej rovnováhy. Na účely výberu projektov sa môžu využívať aj regionálne zoskupenia, pričom treba mať na pamäti, že nie všetky členské štáty sú v súčasnosti súčasťou takéhoto zoskupenia a že cezhraničná spolupráca v oblasti využívania obnoviteľných zdrojov energie môže prebiehať aj medzi krajinami, ktoré nemajú spoločnú fyzickú hranicu.
                  
               
                     (13)
                  
                  
                     Cezhraničné projekty v oblasti energie z obnoviteľných zdrojov môžu zahŕňať rôzne technológie, ktoré sa považujú za oprávnené. Napríklad výroba energie z obnoviteľných zdrojov z veterných elektrární na pevnine a na mori, solárnej energie, udržateľnej biomasy, energie z oceánov, geotermálnej energie alebo ich kombinácie, ich pripojenia do siete a ďalších prvkov, ako sú zariadenia na skladovanie alebo konverziu.
                  
               
                     (14)
                  
                  
                     Aby sa priamo umožnilo splnenie cieľa EÚ v oblasti energie z obnoviteľných zdrojov do roku 2030, cezhraničné projekty by mali vždy zahŕňať zariadenie na výrobu energie z obnoviteľných zdrojov ako neoddeliteľnú súčasť projektu. Ďalšie zložky projektu, ktoré nepriamo umožňujú dosiahnutie cieľa EÚ v oblasti energie z obnoviteľných zdrojov do roku 2030 a nákladovo efektívne zavádzanie energie z obnoviteľných zdrojov tým, že prispievajú k účinnej integrácii výroby energie z obnoviteľných zdrojov, môžu byť oprávnené, nie však ako samostatné projekty, ale ako neoddeliteľná súčasť cezhraničného projektu, ktorý sa zavádza popri výrobe energie z obnoviteľných zdrojov. Takýmito dodatočnými zložkami môžu byť cezhraničná prenosová sústava, uskladňovanie tepla, uskladňovanie energie s využitím batérií, skladovanie stlačeného vzduchu a kvapalného vzduchu, prečerpávacie vodné elektrárne a elektrolýza vody spojená so skladovaním vodíka. Oprávnená akcia nie je obmedzená len na odvetvie elektrickej energie, ale môže sa vzťahovať aj na iné nosiče energie a možné prepojenie sektorov, napríklad s vykurovaním a chladením, premenou energie na plyn, uskladňovaním a prepravou.
                  
               
                     (15)
                  
                  
                     Cezhraničné projekty v oblasti energie z obnoviteľných zdrojov nemusia nevyhnutne znamenať fyzické prepojenie medzi spolupracujúcimi členskými štátmi. Tieto projekty sa môžu nachádzať na území len jedného zúčastneného členského štátu za predpokladu, že sú splnené všeobecné kritériá časti IV prílohy.
                  
               
                     (16)
                  
                  
                     Cezhraničné projekty v oblasti energie z obnoviteľných zdrojov by mali dodržiavať uplatniteľné právne požiadavky týkajúce sa udržateľnosti, úspor emisií skleníkových plynov, ako aj zásadu „výrazne nenarušiť“ v súlade s článkom 17 nariadenia Európskeho parlamentu a Rady (EÚ) 2020/852 (4).
                  
               
                     (17)
                  
                  
                     Nariadenie (EÚ) 2021/1153 umožňuje v rámci programu NPE podporovať štúdie s cieľom pomôcť rozvíjať a identifikovať cezhraničné projekty v oblasti energie z obnoviteľných zdrojov v súlade s článkom 7 ods. 3 uvedeného nariadenia. Cieľom týchto štúdií je pripraviť mechanizmy spolupráce pri plánovaní a zavádzaní energie z obnoviteľných zdrojov a prekonať počiatočné prekážky, ktoré bránia nadväzovaniu takejto spolupráce. Podpora takýchto štúdií môže predchádzať zaradeniu projektu do zoznamu cezhraničných projektov v oblasti energie z obnoviteľných zdrojov a môže sa použiť aj ako príprava na podanie žiadosti o jeho zaradenie do zoznamu a/alebo analýzu nákladov a prínosov.
                  
               
                     (18)
                  
                  
                     Projekt, ktorému bola udelená podpora na štúdiu podľa článku 7 ods. 3, by nemal mať výhodu v rámci postupu zaradenia do zoznamu cezhraničných projektov v oblasti energie z obnoviteľných zdrojov a/alebo získať finančné prostriedky z NPE na štúdie a práce. Využitie štúdie podľa článku 7 ods. 3 nevedie ani k povinnosti požiadať o zaradenie do zoznamu cezhraničných projektov v oblasti energie z obnoviteľných zdrojov či požiadať o financovanie štúdií a prác v rámci NPE.
                  
               
                     (19)
                  
                  
                     Keďže riziká a ziskovosť oprávnených projektov sa môžu líšiť a môžu sa tiež časom vyvíjať, môže byť vhodné umožniť, aby sa časť dostupných prostriedkov pridelených na cezhraničné projekty v oblasti energie z obnoviteľných zdrojov poskytovala prostredníctvom príspevkov na operácie kombinovaného financovania alebo mechanizmu kombinovaného financovania v rámci programu InvestEU.
                  
               
                     (20)
                  
                  
                     Cezhraničné projekty v oblasti energie z obnoviteľných zdrojov by mali v plnej miere rešpektovať všetky príslušné ustanovenia právnych predpisov Únie, najmä pokiaľ ide o udržateľnosť bioenergie, prideľovanie kapacity na hraniciach, oddelenie, hospodársku súťaž a štátnu pomoc, biodiverzitu a ochranu životného prostredia.
                  
               
                     (21)
                  
                  
                     Všetky projekty uvedené v zozname cezhraničných projektov v oblasti energie z obnoviteľných zdrojov by sa mali realizovať rýchlo a pozorne a pravidelne monitorovať a hodnotiť, pričom by sa mali minimalizovať požiadavky na predkladateľov projektov týkajúce sa podávania správ,
                  
               PRIJALA TOTO NARIADENIE:
         KAPITOLA I
         
            VŠEOBECNÉ USTANOVENIA
         
         
            Článok 1
            Predmet úpravy
            Týmto nariadením sa stanovujú špecifické kritériá výberu a podrobnosti postupu výberu cezhraničných projektov v oblasti energie z obnoviteľných zdrojov podľa článku 7 ods. 2 nariadenia (EÚ) 2021/1153.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „cezhraničný projekt v oblasti energie z obnoviteľných zdrojov“ alebo „projekt“ je cezhraničný projekt v oblasti energie z obnoviteľných zdrojov v zmysle nariadenia (EÚ) 2021/1153;
                     
                  
                        2.
                     
                     
                        „energia z obnoviteľných zdrojov“ je energia z obnoviteľných zdrojov v zmysle vymedzenia pojmu v článku 2 ods. 1 smernice (EÚ) 2018/2001;
                     
                  
                        3.
                     
                     
                        „predkladateľ projektu“ je právnická osoba, ktorá vypracúva cezhraničný projekt v oblasti energie z obnoviteľných zdrojov, vrátane členského štátu;
                     
                  
                        4.
                     
                     
                        „žiadosť“ je žiadosť o to, aby Komisia vybrala projekt ako cezhraničný projekt v oblasti energie z obnoviteľných zdrojov podľa nariadenia (EÚ) 2021/1153;
                     
                  
                        5.
                     
                     
                        „mechanizmus spolupráce“ je spolupráca medzi minimálne dvoma členskými štátmi alebo aspoň medzi jedným členským štátom a krajinou mimo EÚ, ktorá sa uskutočňuje v súlade s článkami 8, 9, 11 a 13 smernice (EÚ) 2018/2001;
                     
                  
                        6.
                     
                     
                        „dohoda o spolupráci“ je formálna dohoda, ktorou sa zriaďuje mechanizmus spolupráce;
                     
                  
                        7.
                     
                     
                        „návrh zoznamu“ je zoznam cezhraničných projektov v oblasti energie z obnoviteľných zdrojov, ktorý schválila skupina uvedená v bode 4 písm. b) časti IV prílohy k nariadeniu (EÚ) 2021/1153;
                     
                  
                        8.
                     
                     
                        „konečný zoznam“ je zoznam cezhraničných projektov v oblasti energie z obnoviteľných zdrojov, ako ho stanovila Komisia podľa bodu 4 písm. g) časti IV prílohy k nariadeniu (EÚ) 2021/1153;
                     
                  
                        9.
                     
                     
                        „hostiteľský členský štát“ je členský štát, v ktorom sa zariadenie na výrobu energie z obnoviteľných zdrojov fyzicky nachádza;
                     
                  
                        10.
                     
                     
                        „odoberajúci členský štát“ je členský štát, ktorý finančne prispieva na investície do výroby energie z obnoviteľných zdrojov v inom členskom štáte;
                     
                  
                        11.
                     
                     
                        „zúčastnené členské štáty“ sú prijímajúce aj hostiteľské členské štáty;
                     
                  
                        12.
                     
                     
                        „uskladňovanie“ je uskladňovanie energie v zmysle vymedzenia pojmu v článku 2 ods. 59 smernice Európskeho parlamentu a Rady (EÚ) 2019/944 (5).
                     
                  
         KAPITOLA II
         
            ŠPECIFICKÉ KRITÉRIÁ VÝBERU PRE CEZHRANIČNÉ PROJEKTY V OBLASTI ENERGIE Z OBNOVITEĽNÝCH ZDROJOV
         
         
            Článok 3
            Oprávnené technológie, zložky a investície
            V rámci cezhraničných projektov v oblasti energie z obnoviteľných zdrojov sú oprávnené tieto technológie, zložky a investície:
            
                        a)
                     
                     
                        výrobné technológie založené na ktoromkoľvek z obnoviteľných zdrojov energie uvedených v smernici (EÚ) 2018/2001;
                     
                  
                        b)
                     
                     
                        zariadenia na uskladňovanie energie na mieste aj mimo neho za predpokladu, že tvoria neoddeliteľnú súčasť projektu, účinne umožňujú integráciu zariadenia na výrobu energie z obnoviteľných zdrojov a sú jeho doplnkom;
                     
                  
                        c)
                     
                     
                        všetky systémy a zložky, ktoré zahŕňajú informačné a komunikačné technológie, vrátane technológií na zlepšenie predvídateľnosti výroby energie z obnoviteľných zdrojov a akéhokoľvek vybavenia alebo zariadenia nevyhnutného na riadnu prevádzku investície vrátane monitorovacích a ovládacích systémov, za predpokladu, že tvoria neoddeliteľnú súčasťou projektu, účinne umožňujú integráciu zariadenia na výrobu energie z obnoviteľných zdrojov a sú jeho doplnkom;
                     
                  
                        d)
                     
                     
                        pripojenie výroby energie z obnoviteľných zdrojov buď do distribučnej alebo prenosovej sústavy a prípadne uskladnenia do prenosovej alebo distribučnej sústavy za predpokladu, že tvoria neoddeliteľnú súčasť projektu, účinne umožňujú integráciu zariadenia na výrobu energie z obnoviteľných zdrojov a sú jeho doplnkom;
                     
                  
                        e)
                     
                     
                        premena elektriny z obnoviteľných zdrojov na kvapalné a plynné palivá z obnoviteľných zdrojov nebiologického pôvodu vrátane transformátorových alebo kompresorových staníc za predpokladu, že sú neoddeliteľnou súčasťou projektu, účinne umožňujú integráciu zariadenia na výrobu energie z obnoviteľných zdrojov a sú jeho doplnkom;
                     
                  
                        f)
                     
                     
                        všetky ďalšie technológie, zložky alebo investície špecifikované v príslušných pracovných programoch a výzvach NPE, ktoré tvoria neoddeliteľnú súčasť projektu, účinne umožňujú integráciu zariadenia na výrobu energie z obnoviteľných zdrojov a sú jeho doplnkom.
                     
                  
         
            Článok 4
            Mechanizmy spolupráce, ktorými sa zriaďujú cezhraničné projekty v oblasti energie z obnoviteľných zdrojov a žiadosť
            
               1.   Aby bol sa projekt zaradený do návrhu zoznamu cezhraničných projektov v oblasti energie z obnoviteľných zdrojov, musí sa zriadiť prostredníctvom mechanizmu spolupráce.
            
            
               2.   Predkladateľ projektu, ktorý žiada o zaradenie projektu do návrhu zoznamu cezhraničných projektov v oblasti energie z obnoviteľných zdrojov, poskytne písomné vyhlásenie zúčastnených členských štátov a v prípade potreby tretích krajín, v ktorom vyjadria ochotu uzavrieť dohodu o spolupráci s cieľom zriadiť cezhraničný projekt v oblasti energie z obnoviteľných zdrojov. Vyhlásenie si nevyžaduje osobitný formát, musia ho však podpísať ministerstvá zúčastnených členských štátov zodpovedné za vykonávanie dohody o spolupráci vrátane tranzitných krajín, ak je to relevantné a ak si dohoda vyžaduje použitie ich infraštruktúry.
            
            
               3.   Žiadosť o zaradenie do návrhu zoznamu musí obsahovať informácie o kritériách výberu uvedených v tejto kapitole.
            
         
         
            Článok 5
            Čisté sociálno-ekonomické prínosy cezhraničných projektov v oblasti energie z obnoviteľných zdrojov
            
               1.   Predkladateľ projektu, ktorý žiada o zaradenie projektu do návrhu zoznamu cezhraničných projektov v oblasti energie z obnoviteľných zdrojov, preukáže, že potenciálne celkové úspory nákladov pri zavádzaní energie z obnoviteľných zdrojov a/alebo prínosy pre systémovú integráciu, bezpečnosť dodávok alebo inovácie, ktoré sú spojené s projektom, prevažujú nad jeho nákladmi („čisté sociálno-ekonomické prínosy“).
            
            
               2.   Čisté sociálno-ekonomické prínosy uvedené v predchádzajúcom odseku sa preukážu za obdobie, ktoré pokrýva najmenej 15 rokov od prvého roku prevádzky projektu a zohľadňuje jeho technologickú životnosť.
            
            
               3.   Odhad čistých sociálno-ekonomických prínosov projektu uvedených v prvom odseku vychádza z analýzy nákladov a prínosov, ktorú vypracuje predkladateľ projektu. Analýza nákladov a prínosov zahŕňa všetky prvky uvedené v časti IV bode 3 prílohy k nariadeniu (EÚ) 2021/1153 a preukazuje existenciu čistých sociálno-ekonomických prínosov v porovnaní s podobným projektom alebo projektom v oblasti energie z obnoviteľných zdrojov, ktoré vykonáva jeden z členských štátov zúčastnených na dohode o spolupráci.
            
         
         KAPITOLA III
         
            POSTUP VÝBERU DO ZOZNAMU CEZHRANIČNÝCH PROJEKTOV V OBLASTI ENERGIE Z OBNOVITEĽNÝCH ZDROJOV
         
         
            Článok 6
            Skupina pre cezhraničné projekty v oblasti energie z obnoviteľných zdrojov
            
               1.   Komisia zriadi skupinu pre cezhraničné projekty v oblasti energie z obnoviteľných zdrojov (ďalej len „skupina“), ktorá sa skladá z jedného zástupcu každého členského štátu a jedného zástupcu Komisie.
            
            
               2.   Zástupcu každého členského štátu môžu sprevádzať ďalšie príslušné strany, ako napríklad národný regulačný orgán, prevádzkovatelia prenosových alebo distribučných sústav alebo povoľovacie orgány.
            
            
               3.   Skupina v prípade potreby pozve predkladateľov cezhraničných projektov v oblasti energie z obnoviteľných zdrojov a zástupcov krajín mimo EÚ zapojených do cezhraničných projektov v oblasti energie z obnoviteľných zdrojov.
            
            
               4.   Skupina môže podľa potreby pozývať na svoje zasadnutia organizácie zastupujúce príslušné zainteresované strany vrátane výrobcov, dodávateľov, spotrebiteľov a organizácií na ochranu životného prostredia. Skupina môže prípadne usporiadať vypočutia alebo konzultácie na splnenie svojich úloh.
            
            
               5.   Skupina vypracuje návrh zoznamu projektov, ktoré sa majú stať cezhraničnými projektmi v oblasti energie z obnoviteľných zdrojov, a monitoruje vykonávanie projektov uvedených na konečnom zozname.
            
            
               6.   Skupina prijme svoj vlastný rokovací poriadok a predsedá jej zástupca Komisie.
            
         
         
            Článok 7
            Návrh zoznamu cezhraničných projektov v oblasti energie z obnoviteľných zdrojov
            
               1.   Komisia vyhlási výzvu na predkladanie žiadostí na výber projektu ako cezhraničného projektu v oblasti energie z obnoviteľných zdrojov aspoň raz za rok.
            
            
               2.   Po vyhodnotení projektov v súlade s časťou IV bodom 4 písm. c) prílohy k nariadeniu (EÚ) 2021/1153 Komisia vypracuje a predloží skupine zoznam projektov, ktoré spĺňajú kritériá výberu stanovené v časti IV prílohy k nariadeniu (EÚ) 2021/1153, spolu s príslušnými informáciami uvedenými v časti IV bode 4 písm. d) prílohy k nariadeniu (EÚ) 2021/1153. Komisia nepredloží skupine úplné žiadosti ani žiadne informácie, ktoré žiadateľ označil ako citlivé obchodné informácie.
            
            
               3.   Na základe informácií získaných od Komisie skupina vypracuje návrh zoznamu projektov, ktoré sa majú stať cezhraničnými projektmi v oblasti energie z obnoviteľných zdrojov.
            
         
         
            Článok 8
            Konečný zoznam cezhraničných projektov v oblasti energie z obnoviteľných zdrojov
            
               1.   Komisia prijme konečný zoznam cezhraničných projektov v oblasti energie z obnoviteľných zdrojov v súlade s článkom 25 ods. 1 písm. b) nariadenia (EÚ) 2021/1153. Projektom v konečnom zozname projektov nie je projektom priradené poradie.
            
            
               2.   Konečný zoznam odzrkadľuje návrh zoznamu vypracovaného skupinou v súlade s článkom 7 ods. 3 tohto nariadenia. Ak sa konečný zoznam líši od návrhu zoznamu, Komisia musí pred prijatím konečného zoznamu dostať kladné stanovisko skupiny.
            
         
         
            Článok 9
            Preskúmanie konečného zoznamu cezhraničných projektov v oblasti energie z obnoviteľných zdrojov
            
               1.   Komisia tento zoznam preskúma aspoň raz za 2 roky.
            
            
               2.   Bez toho, aby bolo dotknuté hodnotenie uvedené v predchádzajúcom odseku, Komisia vyradí projekt z konečného zoznamu hneď, ako zistí jednu z týchto skutočností:
               
                           a)
                        
                        
                           vyhodnotenie projektu bolo založené na nesprávnych informáciách, ktoré boli rozhodujúcim faktorom pri vyhodnotení alebo
                        
                     
                           b)
                        
                        
                           projekt nie je v súlade s právom Únie.
                        
                     
            
               3.   Komisia môže projekt vyradiť zo zoznamu, ak:
               
                           a)
                        
                        
                           jeden alebo všetky zúčastnené štáty stiahli svoje schválenie projektu a/alebo
                        
                     
                           b)
                        
                        
                           predkladateľ projektu informuje skupinu, že v projekte už nepokračuje alebo
                        
                     
                           c)
                        
                        
                           vývoj projektu od zaradenia do zoznamu nepokročil alebo
                        
                     
                           d)
                        
                        
                           projekt bol dokončený.
                        
                     
            
               4.   Pred vyradením projektu zo zoznamu sa Komisia poradí so skupinou a náležite zohľadní príslušné informácie získané od členov skupiny.
            
         
         
            Článok 10
            Monitorovanie vykonávania projektov uvedených v zozname cezhraničných projektov v oblasti energie z obnoviteľných zdrojov
            
               1.   Predkladateľ projektu, ktorý je zaradený do konečného zoznamu, raz za rok predloží Komisii správu o pokroku s relevantnými aktualizáciami špecifikácie projektu a jeho vykonávania a Komisia túto správu predloží skupine.
            
            
               2.   Ak predkladatelia uvedú vo svojich správach citlivé obchodné informácie, označia, ktoré informácie sa nesmú zverejniť ani predložiť skupine tak, aby bolo možné identifikovať projekt, ktorého sa informácie týkajú. V takom prípade Komisia poskytne skupine informácie o monitorovaní pokroku projektov súhrnným spôsobom.
            
            
               3.   Na účely monitorovania skupinou správa o pokroku predložená predkladateľom obsahuje:
               
                           a)
                        
                        
                           aktualizovaný opis projektu a jeho stav;
                        
                     
                           b)
                        
                        
                           harmonogram týkajúci sa podľa potreby: uskutočniteľnosti, projektu, povoľovania, výstavby, uvedenia do prevádzky;
                        
                     
                           c)
                        
                        
                           všetky administratívne, právne, finančné alebo iné informácie, ktoré sa líšia od predtým poskytnutých informácií.
                        
                     
            
               4.   Na základe informácií o pokroku, ktoré predložila Komisia, skupina monitoruje vykonávanie projektov.
            
            
               5.   Skupina môže vydávať odporúčania týkajúce sa konkrétneho projektu s cieľom prekonať prípadné oneskorenia vo vykonávaní. To môže zahŕňať opatrenia, ktoré sa majú prijať v jednom alebo viacerých členských štátoch.
            
         
         
            Článok 11
            Informovanie a propagácia
            
               1.   Komisia uverejní informácie o projektoch zaradených do konečného zoznamu projektov spôsobom, ktorý je ľahko prístupný širokej verejnosti.
            
            
               2.   Komisia uverejní len tie informácie o projekte, ktoré nie sú citlivé z obchodného hľadiska, ako napríklad opis projektu, stav, harmonogram vykonávania alebo lokalitu.
            
            
               3.   Predkladateľ projektu zaradeného do konečného zoznamu uverejní minimálne informácie uvedené v predchádzajúcom odseku na svojej vlastnej webovej stránke a aktualizuje ich aspoň každých 6 mesiacov.
            
         
         
            Článok 12
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 249, 14.7.2021, s. 38.
         
            (2)  Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (Ú. v. EÚ L 328, 21.12.2018, s. 82).
         
            (3)  SWD/2021/429 final.
         
            (4)  Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).
         
            (5)  Smernica Európskeho parlamentu a Rady (EÚ) 2019/944 z 5. júna 2019 o spoločných pravidlách pre vnútorný trh s elektrinou a o zmene smernice 2012/27/EÚ (Ú. v. EÚ L 158, 14.6.2019, s. 125).